b'\n_START_ARTICLE_\n\xc5\xbdivko Zobec\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo in gimnazijo je obiskoval v Murski Soboti in leta 1944 maturiral. V \xc4\x8dasu mad\xc5\xbearske okupacije je bil preganjan in zaprt. Po osvoboditvi Prekmurja je bil najprej novinar pri Novem \xc4\x8dasu, nato pri lokalnem dnevniku Poro\xc4\x8devalec v Murski Soboti. V letih 1945\xe2\x80\x931949 je \xc5\xa1tudiral pravo na ljubljanski PF in 1961 v Zagrebu doktoriral z disertacijo Alkoholizem v kazenskem pravu. Po diplomi je bil referent-pripravnik pri Javnem to\xc5\xbeilstvu v Ljubljani, od 1950 v Gorici. Leta 1952 je postal sodnik Okrajnega sodi\xc5\xa1\xc4\x8da v Metliki, 1956\xe2\x80\x931957 bil predsednik Okrajnega sodi\xc5\xa1\xc4\x8da v Vidmu-Kr\xc5\xa1kem (danes Kr\xc5\xa1ko), 1957\xe2\x80\x931960 sodnik Okro\xc5\xbenega sodi\xc5\xa1\xc4\x8da v Novem mestu, 1960\xe2\x80\x931962 predsednik Okro\xc5\xbenega sodi\xc5\xa1\xc4\x8da v Novi Gorici in 1962\xe2\x80\x931973 v Ljubljani. Od 1973 do smrti je bil sodnik Vrhovnega sodi\xc5\xa1\xc4\x8da SRS v Ljubljani. Na PF v Ljubljani je bil 1978 habilitiran za izrednega in 1983 za rednega profesorja za kazenski postopek. V tem \xc4\x8dasu je sodeloval pri dodiplomskem \xc5\xa1tudiju kot izpra\xc5\xa1evalec pri izpitih, pri podiplomskem te\xc4\x8daju pa kot predavatelj. Od 1975 je predaval \xc5\xa1e na Vi\xc5\xa1ji \xc5\xa1oli za notranje zadeve v Ljubljani kazensko pravo, od 1981 tudi kazenski postopek. Aktivno se je udele\xc5\xbeil \xc5\xa1tevilnih strokovnih kongresov, imel med drugim na posvetovanju Zveze dru\xc5\xa1tev za kazensko pravo in kriminologijo Jugoslavije (Subotica, 1979) glavni referat Aktuelni problemi pretkrivi\xc4\x8dnog postupka, na posvetovanju o forenzi\xc4\x8dni psihiatriji, v Ljubljani pa 1981 referat Nekateri prakti\xc4\x8dni vidiki izvedenstva v kazenskem postopku. Zobec je bil \xc4\x8dlan Sveta za znanost SRS, predsednik upravnega in nadzornega odbora Zveze dru\xc5\xa1tev pravnikov Slovenije, \xc4\x8dlan Sveta marksisti\xc4\x8dnega centra Pravne fakultete in drugo. Prejel je ve\xc4\x8d dr\xc5\xbeavnih odlikovanj._NEWLINE_Njegova stroka je bil kazenski postopek. O tem je od 1965 objavljal \xc4\x8dlanke v pravnih revijah in strokovnih glasilih, ter v raziskavah In\xc5\xa1tituta za kriminologijo pri Pravni fakulteti v Ljubljani. Njegovi najpomembnej\xc5\xa1i deli sta: Zakonik o kazenskem postopku s komentarjem in sodno prakso (1976; dopolnjena izdaja 1985) in Komentar zakona o kazenskem postopku s sodno prakso. (COBISS) Ta izredno obse\xc5\xbena knjiga (prek 1100 str.) je edini povojni celostni prikaz kazenskega postopka pri nas in uvr\xc5\xa1\xc4\x8da \xc5\xbdivka Zobca med odli\xc4\x8dne strokovnjake na tem pravnem podro\xc4\x8dju.'